- At det blir en reaksjon er selvfølgelig. Vi vil ettergå dette, selvsagt, sier Dæhlie til TV 2.
Han har sammen med Det Internasjonale Skiforbundet (FIS) sendt brev til den svenske kanalen SVT og bedt om at dopingdokumentaren som skal sendes i kveld må stoppes.
- Vi har allerede fulgt dette opp. Vi har skrevet og sendt brev hvor vi påpeker feil i programmet, spesielt dette med blodverdier. Der skriver vi at dette ikke kan sendes, og at de må endre programmet, sier Dæhlie som selv ikke har sett sluttproduktet.
- Jeg vet ikke hvordan det blir. Jeg har ikke lyst til å sitte årevis i en rettssal, men at det blir en reaksjon er selvfølgelig, sier 45-åringen.
Dokumentaren som sendes i kveld setter søkelys på langrennsprofilenes høye blodverdier på1990-tallet, deriblant Bjørn Dæhlie, Erling Jevne og Marit Mikkelsplass. I dokumentaren hevder dopingjeger Bengt Saltin at samtlige medaljevinnere i VM i 1995 hadde hemoglobinverdier på 17,5 g/dl eller mer. i dag er det startnekt ved 17,0 g/dl.
- Mitt hemoglobinnivå har hatt en normal på 15,6-15,8, men jeg har også vært oppe på både 16 og 17. Det kan inntreffe under ekstreme tilfeller og ha med høydeopphold, drikkeinntak og slike ting, har Dæhlie tidligere sagt til Dagbladet i forbindelse med denne saken.
Tidligere landslagstrener Svein Tore Samdal hevder overfor TV2 at høye blodverdier ikke er doping.
- Hemoglobin er ikke doping. Hemoglobin er noe vi alle har og som vi alle er avhengige av. Det frakter oksygen rundt i kroppen og finnes i de røde blodcellene, sier han.